b"\n_START_ARTICLE_\nDavid Ben-Gurion\n_START_SECTION_\nTidlige liv\n_START_PARAGRAPH_\nBen-Gurion blev f\xc3\xb8dt David Gr\xc3\xbcn i byen P\xc5\x82o\xc5\x84sk, i n\xc3\xa6rheden af Warszawa i Polen, dengang en del af Det Russiske Kejserrige. Hans far, Avigdor Gr\xc3\xbcn, var advokat og en af lederne i Hovevei Zion-organisationen. Hans mor, Scheindel Gr\xc3\xbcn d\xc3\xb8de, da David var 11 \xc3\xa5r._NEWLINE_Grundet hans fars baggrund og den antisemitisme, som plagede \xc3\x98steuropa i disse \xc3\xa5r, var han med til at danne den j\xc3\xb8diske ungdomsgruppe Ezra, da han var 14 \xc3\xa5r. Han meldte sig ind i den zionist-socialistiske gruppe Zionist workers, da han var 17 \xc3\xa5r. Han begyndte at undervise p\xc3\xa5 en j\xc3\xb8disk skole i Warszawa, da han var 18 \xc3\xa5r. Under revolutionen i 1905-06 blev han arresteret to gange._NEWLINE_Han emigrerede i 1906 til Pal\xc3\xa6stina, hvor han arbejdede i appelsinplantagerne, i en vink\xc3\xa6lder, som vagtmand og landbrugsmedhj\xc3\xa6lper. Han var med til at skabe det f\xc3\xb8rste landbrugskollektiv og en j\xc3\xb8disk forsvarsgruppe. I 1910 begyndte han at skrive for avisen Yerushalayim i Jerusalem, og i forbindelse med hans politiske karriere skiftede han navn til det hebraiske Ben-Gurion. I 1912-1914 studerede han jura p\xc3\xa5 universitetet i Konstantinopel, det (nuv\xc3\xa6rende Istanbul) i Tyrkiet. _NEWLINE_Ved udbruddet af den 1. verdenskrig blev han i marts 1915 sammen med flere andre j\xc3\xb8der deporteret af de tyrkiske myndigheder til Egypten, og han rejste videre til New York i USA. Her fungerede han som organisator dels af den j\xc3\xb8disk-socialistiske Hechaluz bev\xc3\xa6gelse, dels gennem oprettelsen af den J\xc3\xb8diske Legion, der var en del af den britiske h\xc3\xa6r. Han m\xc3\xb8dte ogs\xc3\xa5 den russiskf\xc3\xb8dte Paula Munweis. De blev gift i 1917 og fik tre b\xc3\xb8rn. Via Canada kom Ben-Gurion i 1918 tilbage til Pal\xc3\xa6stina som soldat i den J\xc3\xb8diske Legion.\n_START_SECTION_\nZionistisk leder\n_START_PARAGRAPH_\nHan spillede en ledende rolle i dannelsen af den j\xc3\xb8diske, faglige landsorganisation Histadrut, en forening grundlagt i 1920 i Pal\xc3\xa6stina, og han var dennes generalsekret\xc3\xa6r i 1921-35. I 1930 var han medstifter af arbejderpartiet Mapai, og fra 1935 var han formand for emigrantorganisationen Jewish Agency for Palestine, grundlagt af briterne i 1929 med det form\xc3\xa5l at repr\xc3\xa6sentere j\xc3\xb8derne i Pal\xc3\xa6stina._NEWLINE_Ben-Gurion var samtidig ledende medlem af Verdenszionistforbundet. Han var under et kort samarbejde med Menachem Begins gruppe Irgun involveret i sporadiske, milit\xc3\xa6re aktioner, men ben\xc3\xa6gter at have v\xc3\xa6ret involveret i nogen form for terrorisme og insisterede p\xc3\xa5, at magt kun blev brugt mod milit\xc3\xa6re m\xc3\xa5l.\n_START_SECTION_\nPremierminister\n_START_PARAGRAPH_\nDet var som talsmand for Verdenszionistforbundet og Det j\xc3\xb8diske Folker\xc3\xa5d, at Ben-Gurion den 14. maj 1948 proklamerede oprettelsen af staten Israel. Han blev den nye stats premierminister i 1948-1953 og 1955-1963, bar dem gennem Uafh\xc3\xa6ngighedskrigen og igangsatte mange projekter til udvikling af landet og befolkningen som redningen af mange j\xc3\xb8der fra de arabiske lande, bygningen af den nationale vandkanal HaMovil Ha'Artzi, byudvikling og bos\xc3\xa6tning i Negev-\xc3\xb8rkenen._NEWLINE_Han forlod Knesset og politik i 1953 og trak sig tilbage til Kibbutz Sde Boker, et kollektivt landsbysamfund i Negev-\xc3\xb8rkenen. Han vendte tilbage i 1955 efter valget, hvorefter han blev forsvarsminister og senere premierminister. Han st\xc3\xb8ttede forhandlingerne med Vesttyskland og ledede Suez-krigen i 1956._NEWLINE_I juni 1963 trak Ben-Gurion sig tilbage som premier- og forsvarsminister. Han forblev aktiv i israelsk politik, og i juni 1965 blev Mapai splittet, da han stiftede partiet Rafi sammen med bl.a. Moshe Dayan, som vandt ti pladser i Knesset ved n\xc3\xa6ste valg. Da Rafi, Mapai og et tredje arbejderparti, Ahdut Ha'avoda, efter Seksdageskrigen i 1968 dannede Labor (Arbejderpartiet), dannede Ben-Gurion igen et nyt parti, Hareshima Hamamlachtil, der vandt fire pladser i Knesset ved valget i 1969._NEWLINE_Ben-Gurion nedlagde sit parlamentariske mandat i Knesset i 1970 og levede sine sidste \xc3\xa5r p\xc3\xa5 Kibbutz Sde Boker, hvor han d\xc3\xb8de i december 1973._NEWLINE_Foruden at v\xc3\xa6re forfatter til en r\xc3\xa6kke b\xc3\xb8ger om Israels grundl\xc3\xa6ggelse har Ben-Gurion udgivet sine erindringer i bogen: Ben-Gurion ser tilbage."